De to norske mænd, der 6. januar sidste år blev anholdt på havnen i Aalbæk, boede på hotel i Frederikshavn aftenen inden.

Ved aktionen på havnen knap et døgn senere blev de to anholdt af politiets specialstyrker under forsøg på smugling af 260 kilo hash. En 49-årig medsammensvoren blev under aktionen skudt af specialstyrker.

En receptionist fra Hotel Scandic i Frederikshavn vidnede i dag kortvarigt ved retten i Hjørring, og forklarede, at de to norske mænd var ankommet til hotellet klokken 23 aftenen i forvejen i hver deres luksusbil.

Læs også : Telefoner med kodenavne som Satan og Sherif kan fælde norske smuglere

- De havde ikke bestilt, men ville have et værelse hver, og den ene forlangte en suite, forklarede vidnet.

- De var i højt humør, feststemte og ovenpå, som når nordmænd kommer til Danmark for at gå i byen. De ville betale værelserne kontant, og den ene flagrede med en stor bunke penge og lagde ikke skjul på, at han var velhavende, forklarede receptionisten.

Måtte give akut førstehjælp

Han fortalte også, at de to lejede garageplads i hotellets lukkede parkeringskælder.

Under dagens vidneafhøringer kom det også frem, at specialstyrker måtte give akut førstehjælp på havnen i Aalbæk i forbindelse med smugleraktionen.

En agent fra Politiets Efterretningstjeneste (PET) forklarede, at han fra klokken 19 observerede Aalbæk Havn fra 1. sal i værftsbygningen. Knap to timer før dramaet kulminerede.

Han forklarede, at han omkring 20.40 første gang registrerede en sølvgrå Audi på havnen - den forsvandt, men kom tilbage kort efter. To mænd blev set ryge cigaretter og læsse flere sportstasker fra bilen ud på molen.

Klokken 21 registrerede politistyrker på vandet den norske speedskib, vidnet benævner "måleskibet".

Politistyrker råbte de norske mænd an, men speedbåden satte farten op og forsøgte at stikke af. En mand blev registreret svømmende i vandet, men kom om bord i speedbåden, hvor to andre befandt sig.

Også førstehjælp til nordmand

PET-vidnet forklarede, at han fra havnen i to minutter kunne høre motorstøj og adskillige skud fra vandet. I politiradioen fik han at vide, at en kollega og flere gerningsmænd var såret.

Den sårede politimand blev straks efter bragt til kajen sammen med en bådfører fra frømandskorpset, og der blev iværksat akut førstehjælp.

Vidnet forklarede, at han sejlede på vandet og så de norske mænd i båden.

- Den ene lå bagbundet, anholdt, forrest på båden. En anden ligger blødende i fosterstilling og klager over smerter. Den sidste norske mand erklæres død på stedet. Ved hans hoved lå en pistol med isat magasin og et afskudt hylster, forklarede vidnet.

Vidnet forklarede, at der allerede på vej ind til kajen blev ydet førstehjælp til den 27-årige norske mand. Han blev fragtet i politiets båd, da den speedbåd, den afdøde 49-årig nordmand var ankommet i, var punkteret af specialstyrkerne, ligesom begge motorer var smadret.

Læs også : PET-agenter vidner i spektakulær sag

Vidnet fra Politiets Efterretningstjeneste fortalte udelukkende retten i Hjørring om selve anholdelsesaktionen på havnen.